अब भी समस्या बना हुआ है शोएब : अकरम  
अकरम ने शोएब के उस दावे को खारिज कर दिया कि उन्होंने 2006 में फैसलाबाद टेस्ट में अपनी तेजी से सचिन तेंदुलकर को असहज कर दिया था।
पाकिस्तान के पूर्व कप्तान वसीम अकरम ने शोएब अख्तर और उनकी विवादास्पद आत्मकथा का उपहास उड़ाते हुए कहा कि यह तूफानी गेंदबाज अपने करियर के दौरान भी एक समस्या था और संन्यास लेने के बाद भी परेशानी बना हुआ है।  अकरम ने शोएब के उस दावे को खारिज कर दिया कि उन्होंने 2006 में फैसलाबाद टेस्ट में अपनी तेजी से सचिन तेंदुलकर को असहज कर दिया था। इसके अलावा उन्होंने शोएब की किताब कंट्रोवर्सियली योर्स में किए गए कुछ अन्य आरोपों को भी खारिज किया।  अकरम ने कहा, मुझे सचिन की सियालकोट टेस्ट की पारी याद है। वह चौथा टेस्ट था और विकेट में काफी घास थी। मैं तब 22 और वकार 19 साल का था और हम बहुत तेजी से गेंद करते थे।  उन्होंने पत्रकारों से कहा, वकार की गेंद उनकी ठुड्डी पर लगी और उपचार लेने के बाद उन्होंने अर्धशतक बनाया। यदि 16 साल का खिलाड़ी नहीं डरता है, तो फिर मुझे नहीं लगता कि कोई बल्लेबाज डर सकता है। शोएब ने जो कहा है, वह खास मायने नहीं रखता। अकरम ने कहा कि अपने करियर के दौरान विवादों में घिरा रहा शोएब केवल अपनी किताब बेचने के लिए बड़े-बड़े दावे कर रहा है।  उन्होंने इस दावे को भी खारिज कर दिया कि उन्होंने इस तूफानी गेंदबाज का करियर बर्बाद किया। अकरम ने कहा, पाकिस्तान क्रिकेट बोर्ड ने जो कुछ कहा, मैं उससे सहमत हूं। जब वह टीम में था, तब भी वह समस्या था और टीम से बाहर होने के बाद भी वह परेशानी बना हुआ है।  उन्होंने कहा, वह जानता है, मैं जानता हूं और दुनिया जानती है कि अपना करियर बर्बाद करने के लिए वह खुद जिम्मेदार है। बहुत कुछ बातें हुईं, लेकिन मैं उसे अपमानित नहीं करना चाहता। खिलाड़ियों के बीच अलिखित संहिता होती है कि कुछ तथ्यों का मीडिया के सामने खुलासा नहीं करना चाहिए।  अकरम ने कहा, आप लोग (मीडिया) सुनिश्चित करोगे कि उसकी किताब सबसे अधिक बिक्री वाले किताबों में शुमार करे। भारतीय क्रिकेट के बारे में अकरम ने कहा कि महेंद्र सिंह धोनी की टीम को ऑस्ट्रेलिया में तेज और उछाल वाली पिचों के लिए तैयार रहना चाहिए।  उन्होंने कहा, भारत के लिए आस्ट्रेलिया दौरा चुनौतीपूर्ण होगा और उन्हें वहां उछाल वाली पिचों के लिये तैयार रहना चाहिए। अकरम ने भारत और पाकिस्तान के बीच द्विपक्षीय श्रृंखला शुरू करने की वकालत भी की। उन्होंने कहा, मैं भारत और पाकिस्तान के बीच द्विपक्षीय संबंध शुरू करने के पक्ष में हूं। यदि दोनों देश खिलाफ एक-दूसरे के खिलाफ अच्छा प्रदर्शन करते हैं, तो किसी के खिलाफ भी अच्छा प्रदर्शन कर सकते हैं।